ตลาดหุ้นเอเชียร่วงลงภาคบ่ายวันนี้ เหตุวิตกราคาน้ำมัน-เศรษฐกิจโลก
ตลาดหุ้นเอเชียร่วงลงในการซื้อขายภาคบ่ายวันนี้ เนื่องจากความกังวลเกี่ยวกับราคาน้ำมันที่อ่อนตัวลงอย่างต่อเนื่อง รวมทั้งแนวโน้มของเศรษฐกิจโลก โดยเฉพาะเศรษฐกิจจีนที่ยังคงชะลอตัวลง
14 ม.ค. 2559

ตลาดหุ้นเอเชียร่วงลงในการซื้อขายภาคบ่ายวันนี้ เนื่องจากความกังวลเกี่ยวกับราคาน้ำมันที่อ่อนตัวลงอย่างต่อเนื่อง  รวมทั้งแนวโน้มของเศรษฐกิจโลก โดยเฉพาะเศรษฐกิจจีนที่ยังคงชะลอตัวลง
ดัชนี FBMKLCI ตลาดหุ้นมาเลเซียปิดภาคเช้าที่ 1,634.95 จุด ลดลง 7.59 จุด, -0.46% ดัชนี HSI ตลาดหุ้นฮ่องกงปิดภาคเช้าที่ 19,608.96 จุด ลดลง 325.92 จุด, -1.63% ดัชนี S&amp;P/ASX 200 ตลาดหุ้นออสเตรเลียปิดวันนี้ที่ 4,909.40 จุด ลดลง 78.00 จุด, -1.56%
อีกทั้งในช่วงเช้าวันนี้ เกิดเหตุระเบิดอย่างน้อย 6 ครั้งในศูนย์การค้าแห่งหนึ่งและสถานีตำรวจ ซึ่งตั้งอยู่ใจกลางกรุงจาการ์ตา เมืองหลวงของประเทศอินโดนีเซีย โดยมีการยิงต่อสู้กันระหว่างกลุ่มก่อการร้ายและเจ้าหน้าที่ตำรวจในบริเวณดังกล่าว
เจ้าหน้าที่ตำรวจจาการ์ตาเปิดเผยว่าเกิดระเบิดขึ้นที่ด้านหน้าของศูนย์การค้าซารินาห์ ซึ่งอยู่ใกล้กับสำนักงานขององค์การสหประชาชาติ ขณะที่สำนักข่าวเอพีรายงานโดยอ้างคำกล่าวของผู้สื่อข่าวรายหนึ่งว่าเห็นร่างผู้เสียชีวิตอย่างน้อย 1 ราย
สำหรับข้อมูลเศรษฐกิจที่ได้มีการเปิดเผยในวันนี้ ได้แก่  ยอดสั่งซื้อเครื่องจักรพื้นฐานของภาคเอกชนในญี่ปุ่นเดือนพ.ย. ปรับตัวลดลง 14.4% จากเดือนก่อนหน้า ซึ่งลดลงเป็นครั้งแรกในรอบ 3 เดือน และบ่งชี้ถึงความวิตกกังวลด้านการลงทุนของบริษัทต่างๆ
ด้านยอดสั่งซื้อเครื่องจักรพื้นฐาน ซึ่งเป็นมาตรวัดการใช้จ่ายด้านทุนในอนาคตของภาคเอกชนนั้น มีมูลค่าทั้งสิ้น 7.738 แสนล้านเยน (6.6 พันล้านดอลลาร์) โดยยอดสั่งซื้อเครื่องจักรพื้นฐานดังกล่าวไม่นับรวมยอดซื้อเครื่องจักรสำหรับอุตสาหกรรมต่อเรือและสาธารณูปโภค เนื่องจากเป็นตัวเลขที่มีความผันผวน